CELEX: 62011CN0485
Language: el
Date: 2011-09-22 00:00:00
Title: Υπόθεση C-485/11: Προσφυγή της 22ας Σεπτεμβρίου 2011 — Ευρωπαϊκή Επιτροπή κατά Γαλλικής Δημοκρατίας

3.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 355/9
            
         Προσφυγή της 22ας Σεπτεμβρίου 2011 — Ευρωπαϊκή Επιτροπή κατά Γαλλικής Δημοκρατίας
   (Υπόθεση C-485/11)
   2011/C 355/15
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: A. Bordes και G. Braun)
   
      Καθής: Γαλλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Γαλλική Δημοκρατία, επιβάλλοντας πρόσθετη επιβάρυνση πλήττουσα τις επιχειρήσεις των ηλεκτρονικών επικοινωνιών με το άρθρο 33 του νόμου 2009-258, της 5ης Μαρτίου 2009, για την οπτικοακουστική επικοινωνία (1), παρέβη τις υποχρεώσεις που υπέχει από το άρθρο 12 της οδηγίας 2002/20/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την αδειοδότηση δικτύων και υπηρεσιών ηλεκτρονικών επικοινωνιών (2).
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της προσφυγής της, η Επιτροπή διατυπώνει αμφιβολίες ως προς το συμβατό του άρθρου 302bis KH του Code général des impôts (φορολογικού κώδικα), που εισήχθη με το άρθρο 33 του νόμου 2009-258, της 5ης Μαρτίου 2009, για την οπτικοακουστική επικοινωνία και τη νέα δημόσια υπηρεσία της τηλεοράσεως, προς την προαναφερθείσα οδηγία «περί αδειών». Επιβάλλοντας ένα τέλος στις επιχειρήσεις που εκμεταλλεύονται δίκτυο ή παρέχουν υπηρεσία ηλεκτρονικών επικοινωνιών βάσει της γενικής αδειοδοτήσεως, η καθής παρέβη ειδικότερα το άρθρο 12 της οδηγίας. Η Επιτροπή αμφισβητεί τη θέση των εθνικών αρχών κατά την οποία το άρθρο αυτό αφορά μόνον τις επιβαρύνσεις που τα κράτη μπορούν να επιβάλλουν «βάσει» της χορηγήσεως αδείας ή πράξεως συνδεομένης με τη διαδικασία αδειοδοτήσεως των επιχειρήσεων ηλεκτρονικών επικοινωνιών. Κατά την προσφεύγουσα, το προαναφερθέν άρθρο αποσκοπεί πράγματι να πλαισιώνει κάθε μορφή «διοικητικής» επιβαρύνσεως, ήτοι έχουσα σχέση με όλα τα έξοδα που προκαλούν η διαχείριση, ο έλεγχος και η εφαρμογή του καθεστώτος αδειοδότησης και όχι μόνο με εκείνα που συνδέονται με τη χορήγησή της.
   
      (1)  JORF no 0056, σ. 4321.
   
      (2)  ΕΕ L 108, σ. 21.